Diari Oficial de la Generalitat Valenciana


Sumari del DOGV 9350, del 30-05-2022 (2022/4848)

RESOLUCIÓ de 27 de maig de 2022, de la presidenta de l'Institut Valencià de Serveis Socials, mitjançant la qual es dona publicitat a l'Acord del dia 17 de maig de 2022, del Consell de Direcció, pel qual s'anul·la l'oferta d'ocupació pública 2018 i 2019 i s'aprova l'oferta d'ocupació pública d'estabilització per a l'any 2022.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9350

Data del DOGV
:   30-05-2022

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2022/4848


Data del document
:   27-05-2022

Organisme emissor
:   Institut Valencià d'Atenció Social i Sanitaria

Tipus de document
:   Resolució

Anàlisi jurídica

 Descriptors 

:   * concurs administratiu

RESOLUCIÓ de 27 de maig de 2022, de la presidenta de l'Institut Valencià de Serveis Socials, mitjançant la qual es dona publicitat a l'Acord del dia 17 de maig de 2022, del Consell de Direcció, pel qual s'anul·la l'oferta d'ocupació pública 2018 i 2019 i s'aprova l'oferta d'ocupació pública d'estabilització per a l'any 2022. [2022/4848]  
La falta històrica de processos selectius per a l'ingrés en llocs de treball de l'Institut Valencià de Serveis Socials (IVASS) ha provocat que més del 60 % de la plantilla de personal no siga fixa malgrat acumular molts anys d'antiguitat en la majoria dels casos.  
  
Aquest nivell de temporalitat de l'ocupació pública en IVASS s'estén a tot el sector públic i arriba a unes xifres tan elevades que la reducció d'aquestes és un dels objectius prioritaris de totes les administracions públiques.  
És per això urgent reduir la situació de precarietat del personal de l'organisme i iniciar el procés extraordinari d'estabilització de l'ocupació, dins dels límits establits per la Llei 20/2021, de 28 de desembre, de mesures urgents per a la reducció de la temporalitat en l'ocupació pública (d'ara endavant, Llei 20/2021, de 28 de desembre).  
D'altra banda, el Reial decret legislatiu 5/2015, de 30 d'octubre, pel qual s'aprova el text refós de la Llei de l'Estatut bàsic de l'empleat públic, regula en els seus títols IV i V els mecanismes i principis d'accés a l'ocupació pública i el contingut bàsic de les seues ofertes, i estableix en el seu article 70 que les necessitats de recursos humans amb dotació pressupostària hauran de ser objecte d'oferta d'ocupació pública.  
  
L'objecte del procés és que les persones treballadores públiques que porten anys ocupant places de manera temporal, tinguen finalment garantit un treball estable dins del sector públic.  
En compliment del que es disposa en l'article 8 del conveni col·lectiu aplicable al personal laboral d'IVASS, aquesta oferta d'ocupació pública ha sigut objecte de negociació amb els representants sindicals d'IVASS.  
Per tot això, en virtut de les competències que li atribueix l'article 6.f del Reglament d'organització i funcionament de l'Institut Valencià d'Atenció Social-Sanitària (IVASS), aprovat pel Decret 7/2013, de 4 de gener (DOGV 6937, 07.01.2013), el Consell de Direcció d'IVASS en la sessió ordinària del dia 17 de maig de 2022, va adoptar l'acord següent:  
  
  
1. Anul·lació de les ofertes d'ocupació pública 2018 i 2019  
Mitjançant el present acord s'anul·len les resolucions següents:  
- Resolució de 14 de març de 2019, de la presidenta de l'Institut Valencià d'Atenció Social i Sanitària (IVASS), mitjançant la qual es dona publicitat a l'Acord del Consell de Direcció de l'entitat adoptat el dia 13 de març de 2019, pel qual es va aprovar l'oferta d'ocupació pública per a 2018 (DOGV 8510, 21.03.2019).  
- Resolució de 26 de novembre de 2019, de la presidenta de l'Institut Valencià d'Atenció Social i Sanitària, mitjançant la qual es dona publicitat a l'Acord del Consell de Direcció de l'entitat adoptat el dia 26 de novembre de 2019 pel qual es va aprovar l'oferta d'ocupació pública per a l'any 2019 (DOGV 8691, 04.12.2019).  
Les places d'aquestes ofertes aprovades i no convocades, s'adapten per a l'execució de les places d'estabilització que autoritza la Llei 20/2021, de 28 de desembre.  
  
2. Aprovació de l'oferta d'ocupació pública  
Aprovar l'oferta d'ocupació pública d'estabilització per a l'exercici 2022, amb base en l'argumentació que consta en aquesta resolució, en aplicació de la Llei 20/2021, de 28 de desembre, relativa a la convocatòria excepcional d'estabilització en l'ocupació temporal de llarga duració.  
  
3. Contingut de l'oferta d'ocupació  
L'oferta d'ocupació pública d'estabilització que s'aprova està constituïda per places vacants i dotades econòmicament en el pressupost de la Generalitat per al present exercici.  
El total de l'oferta d'ocupació pública d'estabilització ascendeix a 438 places de naturalesa laboral distribuïdes de la forma següent:  
a) 433 places que corresponen a la taxa d'estabilització en la D.A. 6a i D.A. 8a de la Llei 20/2021, és a dir, places de naturalesa estructural, dotades pressupostàriament, que hagen estat ocupades de manera temporal i ininterrompuda amb anterioritat a 1 de gener de 2016 i places vacants de naturalesa estructural ocupades de manera temporal per personal amb una relació, d'aquesta naturalesa, anterior a l'1 de gener de 2016. (Annex I).  
b) 5 places que corresponen a la taxa que es disposa en l'article 2.1 de la Llei 20/2021 corresponent a places de naturalesa estructural, dotades pressupostàriament, ocupades de manera temporal i ininterrompuda almenys en els tres anys anteriors a 31 de desembre de 2020 (Annex II).  
  
  
4. Procediment de selecció  
Els procediments selectius que es convoquen en execució de l'oferta d'estabilització corresponent a les taxes de la D.A. 6a i D.A. 8a adoptaran el sistema de concurs de mèrits.  
Els procediments que es convoquen en execució de l'article 2.1 de la Llei 20/2021, de 28 de desembre, adoptaran el sistema de concurs oposició.  
  
5. Cessament del personal laboral temporal i indefinit no fix que no resulte seleccionat  
El personal laboral temporal i l'indefinit no fix que ocupe llocs de treball de les categories que s'ofereixen podran ser destituïts, i veure extingida la seua relació laboral amb IVASS si la plaça que ocupa resulta adjudicada, a través dels processos que es convoquen.  
  
6. Convocatòries i termini de desenvolupament de l'oferta  
La convocatòria per al procés extraordinari conduent a l'estabilització d'ocupació temporal de llarga duració, haurà de produir-se abans del 31 de desembre de 2022 i la seua resolució haurà de finalitzar abans del 31 de desembre de 2024, d'acord amb l'article 2 de la Llei 20/2021, de 28 de desembre.  
Les convocatòries garantiran el compliment dels principis de lliure concurrència, igualtat, mèrit, capacitat i publicitat, i es desenvoluparan prèvia negociació col·lectiva.  
  
7. Mesures per a promoure la igualtat de gènere  
Les convocatòries hauran d'incloure com a criteri de desempat, abans del sorteig o primera lletra del cognom, la resolució en favor de les dones en el cas que les persones pertanyents a aquest sexe estigueren infrarepresentades dins del col·lectiu que forme part de la categoria objecte de la convocatòria.  
  
8. Facultats d'aplicació i execució  
S'autoritza la persona titular de la Direcció General d'IVASS per a l'aplicació i execució de la present oferta d'ocupació.  
  
La present resolució tindrà els efectes que escaiguen d'acord amb les seues característiques i naturalesa a partir de l'endemà de la publicació i contra aquesta, que esgota la via administrativa, podrà interposar-se recurs contenciós administratiu en el termini de dos mesos, a comptar des de l'endemà de la publicació. Potestativament, es podrà interposar un recurs de reposició en el termini d'un mes, a comptar des de l'endemà de la publicació, davant l'òrgan que l'ha dictada.  
  
  
València, 26 de maig de 2022.- La presidenta de l'Institut Valencià de Serveis Socials: Mónica Oltra Jarque.